Ehdotus neuvoston päätökseksi sopimuspuolten konferenssin päätöksen III/1 mukaisen muutoksen hyväksymisestä yhteisön puolesta vaarallisten jätteiden maan rajan ylittävien siirtojen ja käsittelyn valvontaa koskevaan yleissopimukseen (Baselin yleissopimus) /* KOM/97/0214 lopull. - CNS 97/0134 */



Virallinen lehti nro C 197 , 27/06/1997 s. 0012



Ehdotus neuvoston päätökseksi sopimuspuolten konferenssin päätöksen III/1 mukaisen muutoksen hyväksymisestä yhteisön puolesta vaarallisten jätteiden maan rajan ylittävien siirtojen ja käsittelyn valvontaa koskevaan yleissopimukseen (Baselin yleissopimus) (97/C 197/07) (ETA:n kannalta merkityksellinen teksti) KOM(97) 214 lopull. - 97/0134(CNS) (Komission esittämä 23 päivänä toukokuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 r artiklan 4 kohdan ja 228 artiklan 2 kohdan ensimmäisen virkkeen ja 3 kohdan ensimmäisen alakohdan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että Euroopan talousyhteisö hyväksyi neuvoston päätöksellä 93/98/EEC (1) vaarallisten jätteiden maan rajan ylittävien siirtojen ja käsittelyn valvontaa koskevan yleissopimuksen, joka tunnetaan Baselin yleissopimuksena, ja siitä tuli yleissopimuksen täysivaltainen sopimuspuoli 7 päivänä toukokuuta 1994, komissio osallistui 22 päivänä kesäkuuta 1995 tehdyn neuvoston päätöksen nojalla yhteisön puolesta jäsenvaltioiden edustajia kuullen neuvotteluihin, joita käytiin Baselin yleissopimuksen sopimuspuolten konferenssin kolmannessa kokouksessa yleissopimuksen muuttamisesta sopimuspuolten konferenssin päätöksen II/12 mukaisesti; tämän päätöksen mukaan lopullisesti käsiteltäviksi tarkoitettujen vaarallisten jätteiden vienti OECD:n jäsenvaltioista OECD:n ulkopuolisiin valtioihin oli kiellettävä välittömästi ja hyödynnettäväksi tarkoitettujen vaarallisten jätteiden vienti oli lopetettava vähitellen 31 päivään joulukuuta 1997 mennessä, mistä alkaen se oli kiellettävä, kyseisten neuvottelujen seurauksena sopimuspuolten konferenssi hyväksyi 22 päivänä syyskuuta 1995 päätöksen III/1, jossa yleissopimukseen sisällytettiin uusi johdanto-osan seitsemäs a kappale, uusi 4 a artikla ja uusi liite VII; päätöksellä III/1 pyritään välittömästi kieltämään liitteessä VII luetelluilta sopimuspuolilta lopullisesti käsiteltäviksi tarkoitettujen vaarallisten jätteiden vienti valtioihin, joita ei liitteessä luetella, ja lopettamaan vähitellen 31 päivään joulukuuta 1997 mennessä ja kieltämään kyseistä päivästä lähtien liitteessä VII luetelluilta sopimuspuolilta hyödynnettäviksi tarkoitettujen vaarallisten jätteiden vienti valtioihin, joita ei liitteessä luetella, yhteisön jätteiden siirtoja koskevaa lainsäädäntöä on muutettu vastaavasti Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta annetun asetuksen (ETY) N:o 259/93 (2) muuttamisesta 20 päivänä tammikuuta 1997 annetulla neuvoston asetuksella (EY) N:o 120/97 ja Baselin yleissopimuksen muutos on yleissopimuksen 17 artiklan mukaisesti avoinna ratifiointia, hyväksymistä tai virallista vahvistamista varten; muutos tulee voimaan sen hyväksyneiden sopimuspuolten välillä yhdeksäntenäkymmenentenä päivänä sen jälkeen, kun tallettaja on vastaanottanut ratifioimis- tai hyväksymiskirjat tai virallista vahvistamista koskevat asiakirjat vähintään kolmelta neljäsosalta sopimuspuolia, jotka ovat hyväksyneet muutoksen, ON PÄÄTTÄNYT SEURAAVAA: 1 artikla Hyväksytään Euroopan yhteisön puolesta vaarallisten jätteiden maan rajan ylittävien siirtojen ja käsittelyn valvontaa koskevan yleissopimuksen sopimuspuolten konferenssin 22 päivänä syyskuuta 1995 tekemän päätöksen III/1 mukainen muutos. Muutoksen teksti on liitetty tähän päätökseen. 2 artikla Neuvoston puheenjohtajalla on oikeus nimetä henkilö tai henkilöt, joilla on valtuudet tallettaa yhteisön puolesta hyväksymiskirja Yhdistyneiden Kansakuntien pääsihteerin huostaan yleissopimuksen 17 artiklan mukaisesti. 3 artikla Tämä päätös julkaistaan Euroopan yhteisöjen virallisessa lehdessä. (1) EYVL N:o L 39, 16.2.1983, s. 1. (2) EYVL N:o L 22, 24.1.1997, s. 14. Muutos vaarallisten jätteiden maan rajan ylittävien siirtojen ja käsittelyn valvontaa koskevaan Baselin yleissopimukseen Uusi johdanto-osan seitsemäs a kappale: "tunnustavat, että vaarallisten jätteiden maan rajan ylittävät siirrot, erityisesti kehitysmaihin, ovat uhka tässä yleissopimuksessa edellytetyn ympäristöä suojelevan vaarallisten jätteiden huollon kannalta,". Uusi 4 a artikla: "1. Liitteessä VII luetellut sopimuspuolet kieltävät kaikki liitteen IV A kohdassa mainittuja tarkoituksia varten toteutettavat vaarallisten jätteiden maan rajan ylittävät siirrot valtioihin, joita ei luetella liitteessä VII. 2. Liitteessä VII luetellut sopimuspuolet lopettavat vähitellen 31 päivään joulukuuta 1997 mennessä ja kieltävät kyseisestä päivästä lähtien kaikki liitteen IV B kohdassa mainittuja tarkoituksia varten toteutettavat, yleissopimuksen 1 artiklan 1 kohdan a alakohdassa tarkoitettujen vaarallisten jätteiden maan rajan ylittävät siirrot valtioihin, joita ei luetella liitteessä VII. Tällaiset maan rajan ylittävät siirrot kielletään ainoastaan, jos kyseiset jätteet ovat yleissopimuksen mukaan vaarallisiksi luonnehdittavia." Uusi liite VII: "Sopimuspuolet ja muut OECD:n jäsenvaltiot, EY, Liechtenstein."